Per Clausen (EL), 2009-05-29:
Jeg kan forstå, at formanden har lært, at vi ikke skal afgive løfter om, hvor mange gange vi skal på talerstolen her i dag, så det lader jeg være med at komme med flere løfter om.
Jeg vil i forhold til det her beslutningsforslag bare sige, at udgangspunktet for beslutningsforslaget jo er, at vi næsten hver eneste dag hører om, at arbejdspladser bliver nedlagt, mennesker bliver fyret, og ganske ofte sker det i sammenhæng med, at man omtaler, at der sker en stadig stigende eksport af levende svin ud af Danmark.
Det vil sige, at der eksporteres levende svin, og at der eksporteres arbejdspladser ud af Danmark.
Det er klart, at det ikke er nemt at konkurrere med det for danske slagteriarbejdere.
At den situation så bliver brugt til at lægge et massivt pres på danske slagteriarbejdere for at få dem til at acceptere lavere lønninger, er så en anden sag.
For det første koster det altså arbejdspladser og truer løn- og ansættelsesvilkår for danske slagteriarbejdere, at man har den transport.
For det andet er det dyrevelfærdsmæssigt fuldstændig uacceptabelt.
Så vidt jeg ved, er alle partier i Folketinget enige om, at man skal have reduceret de transporttider, der er på levende dyr.
Miljømæssigt er det selvfølgelig også fuldstændig hen i vejret at ligge og køre rundt med de her svin på de europæiske landeveje, de europæiske motorveje i stedet for at få dem slagtet så tæt på, hvor de bliver opfedet.
Der er sådan set ikke nogen fornuftig begrundelse for ikke at vedtage det her forslag.
Jeg har så bemærket, at det her ikke er muligt direkte at rose Dansk Folkeparti for en konstruktiv indsats, for Dansk Folkeparti har valgt at lave nogle bemærkninger i et betænkningsbidrag, hvoraf det fremgår, at de ikke støtter afgiften, fordi de hellere vil have et forbud.
Man vil altså hellere forbyde, at der transporteres svin mere end 4 timer, medmindre der ikke er noget slagteri tættere på, end man vil have en afgift.
Det er jeg helt enig med Dansk Folkeparti i, for det ville jeg også hellere have.
Der er vi til gengæld i den situation, at vi er fuldstændig sikre på, at det strider imod EU-reglerne.
Det generer ikke Dansk Folkeparti, og det generer heller ikke mig.
Men det, der generer mig, er, at hvis vi nøjes med at stille det forslag, kan vi ikke få noget flertal for det i Folketinget, hvorimod vi jo faktisk godt kunne få et flertal for den her afgift, hvis Dansk Folkeparti var indstillet på at stemme for den.
Jeg har godt læst, at Dansk Folkeparti mener, at afgiften er et voldsomt angreb på de danske slagterier og de danske svineproducenters økonomi.
Så må man jo stille sig selv det spørgsmål, om man vil forbyde transport ud over de 4 timer, eller om man vil sige, at der kan købes en ret til at transportere over 4 timer ved at betale en afgift.
Jeg opfatter det sådan, at det første forslag, Dansk Folkepartis, er det mest indgribende, det hårdeste over for erhvervslivet, hvor vores jo helt entydigt er langt blødere og derfor er langt mindre uvenligt over for svineproducenterne end det forslag, som Dansk Folkeparti kommer med.
Så jeg må indrømme, at når jeg ser Dansk Folkepartis sådan lidt desperate forsøg på at holde sig gode venner med både dyrevennerne og svineproducenterne, så er den ynkværdige øvelse, man ser her, måske et godt eksempel på, at det ikke er nemt.
Hvis man virkelig mener det alvorligt, at man vil have stoppet svinetransporter på over 4 timer af levende svin, hvis man virkelig mener det alvorligt, at man gerne vil bevare danske arbejdspladser, så vil jeg da opfordre Dansk Folkeparti til at overveje, om det her forslag ikke var det rigtige, og til at overveje, om ikke man begik en fejl ved ikke at lave de ændringsforslag, der kunne gøre det spiseligt.
Man kunne jo bare have forsøgt sig, ligesom man gjorde i forhold til det tidligere forslag.
Og der må man sige, at Enhedslisten har vist sig at være ganske fleksibel.
Når man nu ikke har gjort det, skulle man måske alligevel overveje at stemme for det her forslag, så man ikke skal bruge sommeren på at forklare mennesker, der er tilhængere af dyrevelfærd, og danske slagteriarbejdere, at man stemmer lodret imod sine egne principper af grunde, som jeg ikke kan forstå.
For det kan vel ikke være hensynet til EU, der driver Dansk Folkeparti i den her sag.